**МЕТОДИКА**

за оценяване на резултатите от конкурса за длъжността

“Съдебен деловодител” в служба „Регистратура, деловодство и архив” – Специализирана администрация във

Военно-окръжна прокуратура – Пловдив,

Военно-следствен участък – Стара Загора

**Начин на провеждане на конкурса – 3 етапа**:

І. Разглеждане на постъпилите заявления и допускане до конкурс на определените кандидати.

ІІ. Писане и оформяне на документи (практическа задача за качество) и проверка на компютърната грамотност - Word, Excel (практическа задача).

ІІІ. Събеседване с допуснатите до трети етап кандидати.

**Оценяване на І-ви етап:**

Определената комисия разглежда постъпилите от кандидатите документи и допуска до участие във ІІ-ри етап всички кандидати, които отговарят на посочените в обявата изисквания и са представили пълния комплект от документи**.**

**Оценяване на ІІ-ри етап:** Писане и оформяне на документи и проверка на компютърната грамотност - Word, Excel.

**Система за определяне на резултатите и минимален резултат, при който кандидатът се счита за успешно издържал етапа.**

**1.На кандидатите се предоставя текст за препис.**

**2.**Така набраният текст следва да бъде форматиран по следния начин: шрифт Times New Roman, размер 14 и се подравнява двустранно (Justified), структуриран на отделни параграфи, чрез нов ред, с междуредова разредка „Единична“. Под текста да пише кой го е изготвил. Форматираният текст се отпечатва.

**3.** На файла с вече форматирания текст следва да се даде ново име, състоящо се от датата на провеждане на изпита и името на кандидата. Горепосочения текст следва да се запише в папка на работния плот с името на кандидата.

**4**. На кандидатите се предоставя образец на таблица, която следва да оформят на Excel.

Конкурсната комисия ще оценява:

1. Време за набиране на текста – 1 до 10
2. Време за форматиране и отпечатване – от 1 до 10 точки.
3. Компютърна грамотност – от 1 до 5 точки.
4. Оформяне на таблица – от 1 до 5 точки.
5. Максималният резултат е 30 (тридесет) точки.
6. Минималният резултат, при който кандидатът се счита за успешно преминал ІІ-ри етап е 20 (двадесет) точки.

След обявяване на резултатите на входната врата на сградата на ВОП – гр. Пловдив, ул. „Д-р Г.М. Димитров” № 28, сградата на Съдебна палата – гр. Стара Загора, и на интернет страницата на прокуратурата, издържалите успешно ІІ-ри етап кандидати се допускат до ІІІ-ти етап.

**Оценяване на ІІІ-ти етап: Събеседване.**

**Система за определяне на резултатите при провеждане на събеседването.**

           До участие в събеседването се допускат само кандидатите, издържали успешно ІІ-ри етап.

**1. Предмет на събеседването**: Събеседването се провежда на базата на свободен разговор между конкурсната комисия и кандидатите по следните теми:

* Ниво на обща и правна култура;
* Професионален опит, делови качества и умения за работа в екип;
* Начин на изразяване и комуникативност;
* Познаване на Правилника за администрацията на Прокуратурата на РБ и Етичен кодекс на съдебния служител.

Конкурсната комисия оценява кандидатите чрез въпроси, свързани с техния професионален и житейски опит, нравствени качества и проверка на свързани с бъдещата дейност познания.

**2. Начин на оценяване:**

Максимално време за отговор на въпросите при събеседването – 15 (петнадесет) минути.

          Всеки от въпросите се оценява с оценка от 1 до 5, като най-високата оценка е 5.

           Всеки член на комисията оценява индивидуално представянето на кандидатите, като попълва формуляр. Преценката се извършва по 5-степенна скала:

* напълно отговаря на изискванията за длъжността – 5;
* в голяма степен отговаря на изискванията за длъжността – 4;
* в средна степен отговаря на изискванията за длъжността – 3;
* в малка степен отговаря на изискванията за длъжността – 2;
* не отговаря на изискванията за длъжността – 1.

Резултатът на съответния кандидат се определя, като се изчислява като средно аритметична стойност от сбора от оценките на всеки член от комисията по отделните критерии.

Резултатите от събеседването се обявяват на входната врата на сградата на ВОП – гр. Пловдив, ул. „Д-р Г.М. Димитров” № 28, сградата на Съдебна палата – гр. Стара Загора и на интернет страницата на прокуратурата.

**Окончателно класиране:**

На първо място се класира кандидатът с най-висок общ бал от сбора на оценките от проведения практически изпит и събеседването.

Резултатът от окончателното класиране се обявява на интернет страницата на ВОП – гр. Пловдив в тридневен срок от подписването на протокола от комисията.